Hefur neysla á sojaafurðum áhrif á öryggi pillunnar ? Sumar plöntuafurðir , eins og sojabaunir , innihalda svokölluð ísóflavón-efnasambönd sem stundum eru kölluð plöntuestrógen , því að þau líkjast estrógeni sem myndast í eggjastokkum kvenna . Estrógen , sem er samheiti yfir nokkur efnasambönd með svipaða verkun , er einnig annað aðalefnið í flestum getnaðarvarnarpillum , að smápillutegundum undanskildum . Plöntuestrógen eru það lík estrógeni kvenna að þau bindast estrógenviðtökum í frumum þeirra . Þegar kona borðar mikið af sojaafurðum fær hún þess vegna svolítinn aukaskammt af estrógeni . Líkt og pilluestrógen gæti plöntuestrógen haft þau áhrif á kvenlíkama að hann dragi úr framleiðslu á estrógeni . Mögulegt er þess vegna að plöntuestrógen úr sojaafurðum magni áhrif pillunnar . Vitað er að nokkur efni hafa samverkandi áhrif með estrógeni , þau ýmist hamla verkun þess eða örva hana . Með samverkun getur verið átt við breytingar á uppsogi efnis , dreifingu þess um líkamann , niðurbrot eða verkun þess af völdum einhvers annars efnis . Bæði lyf og næringarefni geta haft truflandi áhrif á öryggi getnaðarvarnarpilla . Til dæmis getur náttúrulyfið Jóhannesarjurt ( notað við þunglyndi ) , flogaveikilyf , sýklalyf , paracetamól og C-vítamín hugsanlega dregið úr öryggi pillunnar . Ekki er hins vegar vitað til þess að sojaafurðir dragi úr öryggi getnaðarvarnarpilla . Ekki er vitað til þess að sojaafurðir dragi úr öryggi pillunnar sem getnaðarvarnar . Getnaðarvarnarpillur geta líka haft áhrif á önnur efni . Þekkt er samverkun milli reykinga og notkunar getnaðarvarnarpillu , en þessi samverkun getur aukið hættu á blóðtappa sem meðal annars getur leitt til heilablóðfalls og kransæðastíflu , einkum ef konan er eldri en 35 ára og reykir 15 eða fleiri sígarettur á dag . Þá er vitað að getnaðarvarnarpillur geta truflað áhrif næringarefnanna fólsýru og magnesíns svo fleiri dæmi séu nefnd . Getnaðarvarnarpillur geta hægt á hreinsun sumra lyfja úr líkamanum , til dæmis cýklósporíns , alkóhóls , prednisólóns , kaffeíns og theóhýllíns , en flýtt útskiljun annarra lyfja , svo sem morfíns og magnýls .